OBH 2526/1997.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin

Az eljárás megindulása

A Mai Nap című napilap 1997. február 9-én megjelent száma alapján hivatalból indított eljárás.

"Makacs hivatal. Talán a lélekvándorlásban bíznak. Ötödik éve tart.
Bírság a halottnak.
Húszezer forintos mulasztási bírság érkezett az Egészségbiztosítási Pénztártól a piliscsabai W. I. címére. A hivatal már négy éve küldözgeti neki felszólításait, csekkjeit. A teljesítés egyetlen akadálya, hogy a férfi még 1992-ben meghalt. Sógora ezt minden évben elmagyarázta az illetékeseknek. Hiába."

Érintett alkotmányos jogok

Az emberi méltósághoz való jog (Alk. 8. § (1) bek.)

Alkalmazott jogszabályok

A társadalombiztosításról szóló 1975. évi II. tv. (T)

T. 103/D. § (7) Az egyéni vállalkozó a társadalombiztosítási, illetőleg az egészségbiztosítási és nyugdíjjárulékot, valamint a baleseti járulékot

a./ ... a vállalkozói igazolvány (engedély) átvételének napjától annak visszaadása, jogerős visszavonása napjáig,...köteles fizetni

Megállapított tényállás

Az állampolgári jogok országgyűlési biztosa a lefolytatott vizsgálat eredményeként megállapította, hogy néhai W. I. 1983. január l- l992. november 27-ig rendelkezett ipar- illetve vállalkozói igazolvánnyal, BE 47459598-0/F nyilvántartási számon.

A Fővárosi és Pest Megyei Egészségbiztosítási Pénztár Ügyfélszolgálata 1992. december 17-én vette át az elhunyt halotti anyakönyvi kivonatának fénymásolatát. Ennek ellenére az újságcikk szerint 4. éve "szokatlan pontossággal és rendszerességgel" küldi a Pénztár felszólításait és csekkjeit. 1997. január 20-án kelt levelükben bejelentési kötelezettség elmulasztása miatt rótt ki húszezer forintot a megboldogultra a Pénztár, akinek egyébként joga van keresettel fordulni a bírósághoz".

W. I. járulékfizetési kötelezettségei és befizetései a következők voltak:

       év                                 fizetési kötelezettség              befizetések               késedelmi pótlék

1983.01.01-12.31.	                  28.200.-                          25.850.-                           1.240.-
1984.01.01-04.18.                        10.800.-                          12.100.-                               866.-
1984.04.19-1986.08.26. szabadságvesztés miatt járulékfizetésre nem kötelezett        1.102.-
1986.08.27-12.31.		        3.750.-                           3.000.-                                201.-
1987.01.01-12.31.                         36.290.-                         40.825.-                        
1988.01.01-12.31.                         40.005.-                       104.400.-                 
1989.01.01-12.31.                         87.330.-                       101.463.- 
1990.01.01-12.31.                       141.498.-                       135.010.-
1991.01.01-12.31.                       107.208.-                       116.160.-
1992.01.01-02.29.                         21.600.-                         20.563.-
1992.03.01-03.03.                           1.202.-                
1992.03.04-11.27.       táppénzes időszak miatt járulékfizetésre nem kötelezett
Összesen:                                    477.883.-                        559.341.-                              3.409.-
Túlfizetés: 78.049.- Ft.
A túlfizetés a vállalkozó esetenkénti többletfizetéseiből származott.

Az állampolgári jogok országgyűlési biztosa vizsgálatának megindítása után a Fővárosi és Pest Megyei Egészségbiztosítási Pénztár a folyószámlát rendezte és a kimutatott 78.049.- Ft túlfizetést az örökösök kilétének megállapítását követően, 1997. július 16-án két egyenlő összegben kiutalta. Ezzel egyidőben a Pénztár Igazgatósága a tévesen kirótt bírság visszavonásáról intézkedett.

A Fővárosi és Pest Megyei Egészségbiztosítási Pénztár Igazgatója az alkotmányos jogsérelmet okozó eljárás indokául "a számítógépes adatrögzítés területén végzett, esetenként hiányos, illetve késedelmes tevékenység"-et jelölte meg. Az Igazgató Asszony véleménye szerint a Pénztárnál "az elmúlt években történt többszöri vezetőváltás, illetve nagymértékű fluktuáció miatt jogilag megalapozott, személy szerinti felelősség nem állapítható meg".

Az állampolgári jogok országgyűlési biztosa a vizsgálat eredményeként megállapította, hogy a Fővárosi és Pest Megyei Egészségbiztosítási Pénztár eljárása súlyosan sértette az elhunyt emberi méltósághoz fűződő alkotmányos jogát, a hozzátartozók érzelmeit a folyamatos zaklatással,  jogtalanul használva a 78.049.- Ft túlfizetést. 

Az állampolgári jogok országgyűlési biztosa a felelősség megállapításának elhárítását és annak indokait nem fogadja el.

Ajánlás

Felkéri az Országos Egészségbiztosítási Pénztár Főigazgatóját a felelősség kérdésének megállapítása érdekében a vizsgálat folytatására és a szükséges intézkedések megtételére.

Budapest, 1997. október 16.

Gönczöl Katalin